醉歌行
作者：衛博
朝代：宋

paragraphs: 軟沙挾徑草微微，畫堂甲帳光流離。
堂外花驄瑪瑙覊，傳呼直到黄金墀。
黄金墀下班如剪，蒼槐不動蟠蛟螭。
出門膽落金吾將，歸去泣走銅山兒。
河龍供鯉桂爲醑，御厨珍送絲絡垂。
乾坤整頓萬事了，蹴踏四海乘丹梯。
丈夫生時重意氣，胡爲到處潛傷悲。
鄉里小兒狐白腋，五陵豪客顛倒衣。
酒酣耳熱歌浩蕩，揮斥八極隘九圍。
投戈却日日不住，焚膏尚卜升朝曦。
君看博浪沙中客，圯下偷生天地窄。
相期要看後五日，路逢莫問前一著。